- Det er mange ubesvarte spørsmål om X-Games

Onsdag vedtar bystyreflertallet å bruke 42 millioner kroner på å få ekstremsportshowet X-Games til Oslo. Ap sier «tja».

Noen øvelser er planlagt lagt til Tøyen, andre til Tryvann. Torbjørn Nymark/Sahr Concepts

28. apr. 2015 22:22 Sist oppdatert 22. juli 2015

Resultatet av avstemningen om X-Games er gitt på forhånd, Frp har varslet at de vil stemme ja.

Men særlig mer støtte har ikke byrådspartiene Høyre, Venstre og KrF kunnet vente seg.

Rødt og SV har kritisert pengebruken og arrangementet hele veien. Bjørnar Moxnes (Rødt) har kalt det «en skattefinansiering av Disney-konsernet».

Også Ap har vært kritiske, blant annet til tempoet på prosessen og til kvalitetssikringen av tallene.

Mandag ettermiddag avgjorde partiets gruppemøte at de ville stemme mot å bevilge 42 millioner. Men tirsdag morgen hadde de ombestemt seg, de trenger mer betenkningstid. De vil første bestemme seg for hva de mener i bystyremøtets middagspause.

— Vi er kritiske til at saken har vært dårlig forberedt av byrådet. Det har vært mange ubesvarte spørsmål. Bystyret har ikke fått informasjonen det trengte for å ta stilling. Vi har lyst til at Oslo skal gjøre slike ting. Men da må vi være sikre på at alt er i orden, sier Rina Mariann Hansen (Ap).

Dette er X-Games

X-Games er et ekstremsportkonsept delt i vinter- og sommerøvelser. Det ble første gang arrangert henholdsvis i 1995 (sommer) og 2002 (vinter).

Hovedturneringene arrangeres årlig i USA. Den amerikanske TV-kanalen ESPN eier X-Games. ESPN er eid av Disney-konsernet.

De har i flere år ønsket å utvide konseptet med arrangementer i Europa. Et forsøk på dette i Tignes i Frankrike i årene 2010-2013 strandet i store underskudd. Nå gjør ESPEN et nytt forsøk på å globalisere arrangementene.

Tilskuddet fra bystyret for å få gjennomført arrangement i Oslo, skal fordeles over to år:

2015: 8 millioner kroner

2016: 34 millioner kroner

«X Games vil ha stor verdi for profileringen av Oslo og Osloregionen og bidra til å befeste Oslos posisjon som verdens vinterhovedstad» , skriver byrådet i forslaget sitt.

TV 2 og NIF er blitt enige

Det er TV 2, ikke den organiserte idretten selv, som har søkt om å få arrangere showet i Oslo. TV 2 åpner for å arrangere X-Games i Oslo i flere år fremover hvis det blir en suksess. Eventuelt overskudd fra arenareklame og billettsalg i 2016 skal gå til fremtidige arrangementer. Reklameinntektene på TV beholder ESPN og TV 2.

Idrettsforbundet har vært kritiske og truet med å nekte egne utøvere å delta, ifølge Dagens Næringsliv. Idretten frykter en fremtid hvor de ikke har kontroll over store sportshendelser.

Men mandag kom det på plass en samarbeidsavtale med TV 2, som sikrer dem en hånd på rattet.

— Skiforbundet har vært positiv til X-Games i Oslo hele tiden, men vært opptatt av at idretten får være med og bidra med sin kompetanse og frivillighet. Det har vært viktig for oss at arrangementet er tilpasset norske forhold, og med denne avtalen er vi også sikret at kompetansen blir værende i Norge, sier Erik Røste, president i Skiforbundet.

Ap mener den nylig inngåtte avtalen nettopp viser hvordan informasjonen til bystyret har vært mangelfull.

— Vi er nødt til å få sett mer på avtalen, vi hadde den ikke til gruppemøtet vårt. Vi har spørsmål knyttet til både dopingregler og økonomien. Det kan være at det besvares gjennom avtalen, sier Hansen i Ap.

Byrådet får grønn støtte

James Stove Lorentzen (H), leder av bystyrets finanskomité synes spørsmålene Ap stiller rundt økonomien er udramatiske. Han sier til nettavisen Fri flyt at budsjettet og avtalen med TV 2 er god nok.

–Det er klart at gode og kloke spørsmål skal man lytte til. Det er alltid greit at de kommer med ekstra spørsmål og ser fram til spørsmålene. Vi er fornøyde med avtalen, sier han.

MDG har allerede bestemt seg for å stemme med de borgerlige i denne saken.

— Dette er bra for Oslo og bra for Tøyen. Arrangementet har blitt møtt med at det er et kommersielt sirkus. Selvfølgelig er det det! Denne typen idrettsarrangement må ha en kommersiell side skal de være mulige å gjennomføre, sier Harald Nissen (MDG).